Lewis Carroll (1832–1898) was 'n Britse skrywer van beroemde kinderverhale, soos Alice se avonture in Wonderland en Alice deur die spieël. Sy regte naam was Charles L. Dodgson. Hy was 'n wiskundedosent aan die Universiteit van Oxford. Charles Lutwidge Dodgson is op 27 Januarie 1832 in Daresbury, Cheshire in Engeland gebore. Hy was die derde kind en die oudste seun in 'n gesin van elf kinders. In Januarie 1851 vertrek hy na Oxford, waar hy in 1854 cum laude in wiskunde van die Christ Church-kollege afstudeer. Later word hy dan ook 'n lektor daar. Nadat Alice's Adventures in Wonderland in 1865 verskyn het, het hy talle positiewe resensies in die pers ontvang. In 1866, 1867 en 1868 verskyn daar elke jaar 'n nuwe uitgawe. Daarna is die boek tussen 1869 en 1889 ses-en-twintig keer in Engeland herdruk en begin talle vertalings daarvan in ander lande te verskyn (onder andere in Afrikaans). In 1871 word 'n opvolg van sy beroemde boek onder die titel Through the Looking-Glass, and What Alice Found There gepubliseer. Sy verwronge roem en rykdom het egter sy werk as wetenskaplike oorskadu.